17/01/2017 | Administración LocalMunicipal
Arteixo
Secretaría Xeral
Publicación definitiva da Ordenanza reguladora da Escola Municipal de Música de Arteixo (EMMA)

A Escola Municipal de Música, dependente da Concellaría de Relacións coa Comunidade Educativa do Concello de Arteixo, é un centro adicado á ensinanza de Música, aberto tanto á rapazada coma a persoas adultas e cuxa finalidade é a formación de afeccionados, sen prexuízo daqueloutras persoas que polo seu especial talento ou vocación desexen ser profesionais. A Ordenanza é o instrumento básico para a organización e funcionamiento da Escola, un documento xurídico-administrativo e un conxunto de normas internas. A Escola réxese con carácter xeral polas normas legais que lle sexan de aplicación e está suxeita á estrutura orgánica da concellaría na que se integra e réxese polas normas xurídicas e administrativas propias da administración local. A base legal sobre a que se apoia esta Ordenanza é a seguinte: - Lei Orgánica 2/2006, de 3 de maio, de Educación - Orde do 30 de xullo de 1992, polo que se regulan as condicións de creación e funcionamento das escolas de música e danza. - Orde do 11 de marzo de 1993, polo que se regulan as condicións de creación e funcionamento das escolas de música e danza da Comunidade Autónoma de Galicia. - Real decreto 732/1995, do 5 de maio, polo que se establecen os dereitos e deberes do alumnado e as normas de convivencia nos centros. - Lei orgánica 2/2006, do 3 de maio, de educación. - Lei 11/2007, do 27 de xullo, galega para a prevención e o tratamento integral de violencia de xénero. - Decreto 198/2007, do 27 de setembro, polo que se establece a ordenación do grao elemental das ensinanzas de réxime especial de música. - Lei 3/2011, de 30 de xuño, de apoio á familia e á convivencia de Galicia. - Lei 4/2011, de 30 de xuño de convivencia e participación da comunidade educativa. - Lei orgánica 8/2013, de 9 de decembro, para a mellora da calidade educativa. - Decreto 8/2015, de 8 de xaneiro, polo que se desenvolve e la Lei 4/2011, de 30 de xuño, de convivencia e participación da comunidade educativa en materia de convivencia escolar. Capítulo 1: Oferta educativa Capítulo 2: Organización das ensinanzas Capítulo 1: Dirección da Escola Municipal de Música Capítulo 2: Órganos unipersoais Capítulo 3: Órganos colexiados Capítulo 4: Comisión de valoración Capítulo 1: Do profesorado Capítulo 2: Do personal non docente Capítulo 3: Do alumnado Capítulo 4: Dos pais/nais, titores ou representantes legais do alumnado Capítulo 1: Do uso das instalacións, do mobiliario e material da Escola Capítulo 2: Banco de instrumentos Capítulo 3: Carro cargador de portátiles Capítulo 1: Servizos da Escola Municipal de Música Capítulo 2: Admisión do alumnado Capítulo 3: Matrícula Capítulo 4: Pagamentos Capítulo 5: Calendario Escolar Capítulo 6: Certificados Capítulo 7: Avaliación e Cualificacións Artigo 1.- O ámbito de aplicación da presente Ordenanza é a Escola Municipal de Música, con sede no Centro Cívico Cultural de Arteixo ou centro que o substitúa e dependente do Concello de Arteixo. Artigo 2.- O ingreso na Escola Municipal de Música supón a aceptación desta Ordenanza. Artigo 3.- A Escola Municipal de Música, como centro de ensinanza non oficial, impartirá ensinanzas dirixidas á formación práctica en música de afeccionados maiores de catro anos ou que os cumpran no ano natural do inicio do curso, de maneira que comprenda diferentes manifestacións, desde o folclore tradicional galego e a formación clásica até a música moderna e contemporánea. Artigo 4.- As ensinanzas impartidas pola Escola non terán validez académica e estarán supeditadas ás normas que o Ministerio de Educación, Cultura e Deporte e a Consellaría de Cultura, Educación e Ordenación Universitaria da Xunta de Galicia dite a este respecto e, en especial, ás relativas a centros non oficiais, abranguendo, como oferta básica, os seguintes ámbitos de actuación: - Música e movemento para nenos/as en idades comprendidas entre os 4 e os 8 anos ou que os cumpran no ano natural de inicio do curso. - Práctica instrumental a partir dos 8 anos de idade ou que os cumpran no ano natural de inicio do curso. - Formación musical complementaria á práctica instrumental. - Actividades instrumentais e vocais de conxunto. - Actividades musicais relacionadas con outras artes (obradoiros). Artigo 5.- A oferta de práctica instrumental abranguerá as especialidades de vento madeira, vento metal, corda, piano e teclados, guitarra, percusión, gaita, acordeón e canto, sempre que exista demanda, e concretarase en cada curso escolar en función das solicitudes de inscrición e as capacidades organizativas da Escola. Artigo 6.- As ensinanzas da Escola estarán divididas en diferentes niveis. As distintas materias que se vaian impartir na Escola daranse a coñecer en cada período de matrícula, co obxecto de que o alumno/a se matricule axeitadamente. Levaranse a cabo actividades complementarias e concertos, como medio pedagóxico e de proxección externa do traballo da Escola. Estas actividades poderán ser propostas pola Comisión Escolar á Alcaldía ou en que teña delegado, para a súa aprobación e recollidas, na medida do posible, na programación xeral anual do centro. O número de cursos de Música e Movemento será de 4 (iniciación I e II e básica I e II) e de ensinanza instrumental tamén de 4 (primeiro a cuarto curso), podendo establecerse a maiores un curso ponte de preparación ao Conservatorio, se fose necesario e se as condicións orzamentarias e o espazo o permiten. O número de anos que o alumnado poderá permanecer no centro cursando estudos de Música e Movemento será de 4 e nun mesmo Instrumento de 6. Artigo 7- Ensinanza instrumental. O estudo do instrumento na Escola de Música de Arteixo poderá iniciarse a partir dos oito anos cumpridos no ano natural de comezo do curso. A práctica instrumental poderá organizarse coma un ensino individual ou en grupos de dous ou catro alumnos/as, caso no que resulta imprescindible ter en conta a similitude de idades e de formación previa dos seus compoñentes. A duración das clases non deberá ser inferior a trinta minutos semanais para a clase individual e corenta e cinco minutos para a clase en grupo. Artigo 8.- Linguaxe musical. A súa acción pedagóxica diríxese a acadar un dominio de lectura e escritura que lle proporcione ao alumnado autonomía para profundizar na aprendizaxe musical. A fin da linguaxe musical, como materia complementaria á práctica instrumental, é a de ofrecer a aprendizaxe de solfexo necesario para o estudo do instrumento, o desenvolvemento das capacidades vocais, rítmicas, auditivas e expresivas e o uso correcto da voz e o seu aspecto comunicativo a través do canto. A ensinanza de linguaxe musical é obrigatoria até acadar un nivel correspondente a un grao elemental. Os alumnos/as que así o desexen poderán continuar coa ensinanza exclusiva do instrumento unha vez que logren superar unha proba na que demostren alcanzar dito nivel. Esta ensinanza desenvolverase en clases colectivas. Consistirá nunha clase semanal de unha hora. Artigo 9.- A dirección da escola de música será nomeada pola empresa que preste o servizo de dirección, administración e docencia da Escola Municipal de Música de Arteixo. Artigo 10.- O director/a é a persoa que se ocupa dos aspectos de carácter organizativo, representativo e de xestión. Artigo 11.- O secretario/a é a persoa encargada de xestionar a secretaría da escola e prestar apoio administrativo ao director/a e ao xefe/a de estudos. Artigo 12.- Xefe/a de estudos O/a xefe/a de estudos é quen asume as competencias pedagóxicas do equipo directivo. Artigo 13.- Titorías. O profesorado de cada materia asumirá a titoría do seu respectivo alumnado. Artigo 14.- Competencias da Titoría: 1. Darlle a coñecer ao alumnado a información relativa á programación, con especial referencia aos obxectivos, contidos e criterios de avaliación.2. Exercer funcións de orientación e asesoramento do alumnado.3. Velar polo correcto desenvolvemento do proceso educativo.4. Realizar o seguemento das avaliacións e asistencia do alumnado e informar aos pais/nais, titores ou representantes legais, de ser o caso. Artigo 15.- Comisión escolar Artigo 16.- Comisión de valoración Artigo 17.- O funcionamento e atribucións dos órganos colexiados seguirán o disposto na presente Ordenanza. Artigo 18.- A asistencia ás sesións dos órganos colexiados é obrigatoria para todos os seus membros. Calquera ausencia haberá de ser debidamente xustificada. Artigo 19.- As dúbidas interpretativas no funcionamento dos órganos colexiados serán resoltas segundo o disposto na normativa administrativa básica. Artigo 20.- A Comisión Escolar é o órgano consultivo do centro e de participación dos diferentes membros da comunidade educativa. Artigo 21.- A Comisión Escolar estará integrado polas seguintes persoas: - Presidencia: Concelleira de Relacións coa Comunidade Educativa ou persoa na que delegue - Vocais:  Un representante da entidade que presta o servicio  Un representante dos pais ou do alumnado  Técnico municipal adscrito á Concellaría de Relacións coa Comunidade Educativa - Secretario: Persoa que exerza a secretaría da Escola (actuará con voz e sin voto) Artigo 22.- Competencias da Comisión Escolar: 1. Ser informada das variacións do persoal 2. Avaliar o Proxecto Educativo da Escola e a programación xeral anual, revisándoo e propoñendo cambios que estimen oportunos.3. Informar os criterios de admisión do alumnado e velar para que se realice segundo o estabelecido legal e regulamentariamente.4. Propoñer e avaliar a Programación Xeral do Centro e das actividades escolares complementarias.5. Informar as directrices para a elaboración dun plan de colaboración, con fins culturais e educativos, con outros centros, entidades e organismos.6. Participar na avaliación da marcha xeral da Escola nos aspectos administrativos e docentes.7. Coñecer a resolución dos conflitos de disciplina.8. Propoñer medidas de mellora e funcionamento da Escola. Artigo 23.- Ausencia de candidatos/as para formar parte da Comisión Escolar: Se algún dos sectores da comunidade escolar non elixira a súa representación na Comisión Escolar por causas a eles imputables, este feito non invalidaría a constitución da Comisión Escolar. Artigo 24.- Convocatoria: A Comisión Escolar reunirase, como mínimo, unha vez ao trimestre e sempre que o convoque a presidencia ou o solicite un tercio, polo menos, dos seus membros. A asistencia ás sesións da Comisión Escolar será obrigatoria para todas as persoas membros. Para a toma de acordos e deliberacións requirirase a presenza de, polo menos, a metade máis un das súas persoas compoñentes. A convocatoria da Comisión Escolar correspóndelle á presidencia, e deberá ser realizada no día e co horario que posibilite a asistencia de todas as persoas membros. Seralle notificada por escrito a todas as persoas membros cunha antelación mínima de oito días, a excepción das sesións extraordinarias, que lles deberán ser notificadas cunha antelación mínima de 48 h e incluso de 24 h no caso de urxencia xustificada. Na convocatoria reflectirase a orde do día e, na medida do posible, a documentación correspondente aos asuntos para tratar. A orde do día fixarase pola/o presidenta/e, quen terá en conta, no seu caso, os pedimentos das persoas compoñentes da Comisión Escolar, sempre que sexan formuladas coa suficiente antelación (mínimo 72 horas). As persoas membros da Comisión Escolar serán advertidos con anterioridade á súa realización para a súa posible achega da orde do día. A orde do día dunha sesión ordinaria incluirá sempre un punto de rogos e preguntas. Non poderá ser obxecto de acordo ningún asunto que non figure na orde do día, a non ser que estean presentes todas as persoas compoñentes da Comisión Escolar, e sexa declarada a urxencia do asunto polo voto favorable da maioría. Artigo 25.- Comezo das sesións: A Comisión Escolar reunirase previa convocatoria persoal das súas persoas membros, quedando validamente constituída en primeira convocatoria pola presenza da metade máis un das súas persoas membros, e cos membros presentes en segunda convocatoria. A Comisión Escolar da Escola actuará constituído en Pleno. Artigo 26.- Asistencia á Comisión Escolar: Os membros da Comisión Escolar estarán exentos, durante o tempo que dure a reunión, de calquera responsabilidade de tipo académico que derive da súa asistencia ao mesmo. Artigo 27.- Suspensión e reanudación das sesións. Cando as circunstancias así o aconsellen, a/o presidenta/e poderá suspender temporalmente a sesión. Igualmente, calquera outro membro da Comisión Escolar poderá propoñer a suspensión temporal da sesión, facéndose esta efectiva de aprobarse por maioría simple. En todo caso, a/o presidenta/e establecerá o momento da reanudación da sesión, que non poderá exceder de unha semana. Artigo 28.- Actas: De cada sesión, a/o secretaria/o será a persoa encargada de redactar a acta, especificando as/os asistentes, a orde do día da reunión, as circunstancias de lugar e tempo na que foi celebrada, os puntos principais das deliberacións, a forma e resultado das votacións e o contido dos acordos. Na acta figurará, a solicitude dos respectivos membros da Comisión Escolar, o voto contrario ao acordo adoptado, a súa abstención e os motivos que a xustifiquen ou o sentido do seu voto favorable, así mesmo, calquera membro ten dereito a solicitar a transcrición íntegra da súa intervención ou proposta, sempre que achegue no acto, ou no prazo que sinale a/o presidenta/e, o texto que corresponda fielmente á súa intervención, facéndose así constar na acta, ou achegando copias á mesma. As actas das sesións estarán asinadas pola/o secretaria/o e aprobaranse ao final da mesma ou en sesión ordinaria inmediatamente posterior. Os borradores de actas pendentes de aprobación das sesións celebradas anteriormente poderán ser remitidos aos membros da Comisión Escolar coa convocatoria de sesión na que ditas actas deban aprobarse. Non obstante, calquera membro da Comisión Escolar poderá solicitar a lectura de toda ou parte da acta no momento da súa aprobación. As actas aprobadas na Comisión Escolar serán públicas. Artigo 29.- Convidadas/os a sesións da Comisión Escolar: A presidencia poderá invitar ás sesións, con voz pero sen voto, a persoas implicadas nas súas decisións ou cuxa información considere de interese. Estará obrigado/a a convidar as persoas implicadas nas súas decisións ou cuxa información se considere de interese sempre que sexa solicitado por un tercio das persoas que forman a Comisión Escolar. Artigo 30.- Será o órgano consultivo, interpretativo e decisorio que adoptará os acordos correspondentes en relación cos asuntos da súa competencia. Cando así o indique o procedemento administrativo, a comisión elevará a súa proposta ao órgano con competencias resolutivas. Artigo 31.- As facultades da comisión de valoración serán: - Acordos relativos á selección do alumnado do Curso de Preparación ao Conservatorio - Servizo de préstamo puntual de instrumentos - Todos aqueles que se lle deriven ante a necesidade de consulta a este órgano Artigo 32.- A comisión de valoración estará integrada por: - Presidencia: Concelleira de Relacións coa Comunidade Educativa ou persoa na que delegue - Vocais:  Un representante da entidade que presta o servicio con funcións de dirección  Técnico/a municipal adscrito á Concellaría de Relacións coa Comunidade Educativa - Secretario: Persoa que exerza a secretaría da Escola (actuará con voz e sin voto) Artigo 33.- A selección do profesorado será realizada pola empresa adxudicataria se a xestión do servizo se realiza de forma indirecta. Artigo 34.- O profesorado ten garantida a liberdade de cátedra, e o seu exercicio orientarase á realización dos fins educativos, cooperando coa Dirección do Centro no cumprimento da normativa vixente en materia de ensinanza. Artigo 35.- O persoal non docente constitúe un elemento fundamental na boa marcha da Escola Municipal de Música, contribuíndo ao funcionamento da mesma. Artigo 36.- O persoal non docente non será responsable da entrega de boletíns (cualificacións); estes serán entregados por cada profesor/a aos alumnos/as. Artigo 37.- Dereitos do alumnado da Escola Municipal de Música.1. Recibir a información propia deste tipo de centros.2. Que o seu rendemento sexa avaliado con plena obxectividade.3. Recibir orientación nas materias propias da Escola.4. Que se respecte a súa integridade física e moral e a súa dignidade persoal.5. Elixir democraticamente os seus representantes, podendo exercer a través deles ou individualmente os pedimentos ou queixas oportunas referentes aos asuntos escolares perante o profesorado, a Dirección ou a Comisión Escolar.6. Solicitar sesión de Titoría no horario previsto para iso.7. Solicitar cantas aclaracións consideren precisas acerca das valoracións que se realicen sobre o seu proceso de aprendizaxe. No caso de que, tras as oportunas aclaracións, exista desacordo coas cualifacións finais, poderán solicitar por escrito a revisión de dita cualificación ou decisión.8. A EMMA dará publicidade a todos aqueles aspectos que garantan a transparencia do proceso de admisión: prazas que se ofrezan en cada materia, listaxe do alumnado preinscrito, así coma a listaxe do alumnado admitido e os correspondentes períodos de reclamacións e actualizacións de listaxes.9. O alumnado deberá ser informado da concesión de praza na Escola para proceder á formalización da matrícula. Artigo 38.- Deberes do alumnado da Escola Municipal de Música. O estudo constitúe un deber básico do alumnado e concrétase nas seguintes obrigas: 1. Asistir a clase con puntualidade e participar nas actividades orientadas ao desenvolvemento dos plans de estudo.2. No caso dos alumnos/as menores, os pais, nais, titores ou representantes legais deberán traer e recoller aos seus fillos/as coa maior puntualidade, pois a Escola non se fai responsable do alumnado fóra do seu horario lectivo.3. Xustificar e, se é posible, advertirlle de antemán ao profesor/a as faltas de asistencia a clase.4. Cumprir e respectar os horarios aprobados para o desenvolvemento das actividades da Escola.5. Seguir as orientacións do profesorado, respecto da súa aprendizaxe e mostrarlle o debido respecto e consideración.6. Respectar o exercicio do dereito do estudo dos seus compañeiros.7. Coidar o material e o espazo do centro e o material de préstamo, se é o caso.8. Participar nas actividades programadas pola Escola. A asistencia aos concertos e audicións organizados pola Escola, é recomendable, tanto para aquel alumnado que ha participar, coma para aqueloutro que designe o profesorado ou a Dirección. Nestes casos, a clase non se recupera, pois considérase igualmente pedagóxico a asistencia ao concerto ou audición, e polo tanto, forma parte do proceso educativo. Artigo 39.- Asistencia do alumnado. - Os alumnos/as achegarán no prazo máis breve posible, xustificación das faltas e retrasos ao seu titor/a, se é posible antes de que se produzan. Para isto, farán uso dos modelos de xustificantes facilitados pola Dirección. - A non asistencia ás clases non exime do pagamento das taxas correspondentes e só deixarán de emitirse os recibos correspondentes cando o alumno/a formalice a súa baixa no documento estabelecido para o efecto. - A baixa voluntaria terá que ser cursada un mes antes de rematar o trimestre para que non se curse o recibo correspondente ao seguinte trimestre. - No caso de expulsión definitiva da Escola, a Concellaría de Relacións coa Comunidade Educativa tramitará a súa baixa e non se lle pasará ao cobro o recibo do trimestre seguinte, de ser o caso. - O titor/a solicitaralle e validaralle no seu caso, os documentos oportunos para xustificar as causas aducidas para faltar a clase. - Cada profesor ou profesora na súa hora de clase responsabilizarase de comprobar a asistencia do alumnado, cubrindo e asinando o parte correspondente. - Cando o grupo sexa atendido polo profesor/a substituto (por baixa ou outra circunstancia), este exercerá as mesmas funcións. - As Titorías dispoñen de partes semanais para computar as faltas de asistencia de todo o alumnado do seu grupo. As faltas inxustificadas deberán ser inmediatamente comunicadas polo titor/a ao xefe de estudos que as notificará aos pais/nais, titores, representantes legais, ou alumno, de ser o caso. - A acumulación de faltas de asistencia considerarase conduta prexudicial para a convivencia do Centro. Artigo 40.- Condutas contrarias ás normas do centro. Serán cualificadas como contrarias á convivencia ou gravemente prexudiciais para a convivencia. As condutas leves contrarias á convivencia prescriben ao mes e as gravemente prexudiciais para a convivencia prescriben aos catro meses. O prazo de prescrición comezará a contarse desde o día en que a conduta se leve a cabo, salvo cando se trate dunha conduta continuada, caso no que o prazo de prescrición non se empezará a computar mentras aquela non cese. No caso das condutas gravemente prexudiciais para a convivencia, interromperá a prescrición a iniciación, con coñecemento do interesado/a, do procedemento para a corrección da conduta, e continuarase o cómputo do prazo de prescrición sen prexuízo da caducidade do procedemento.1. CONTRARIAS Á CONVIVENCIA: - As faltas inxustificadas de puntualidade. - A falta inxustificada de asistencia á clase. Con carácter xeral, teñen a consideración de xustificables as seguintes faltas de asistencia a clase do alumnado: - Citacións que impliquen un deber inescusable, sendo xustificable o tempo necesario. - Morte ou enfermidade grave dun familiar de primeiro ou segundo grao. - Tramitación de documentos oficiais, presentación a exames e probas oficiais ou similares, sendo xustificable o tempo necesario. - Indisposicións, podendo ser xustificables ata un máximo de dous días lectivos. - Enfermidade, sendo xustificable o tempo de prescrición médica. No caso de faltas de asistencia a clase do alumnado non contempladas na presente Ordenanza, quedará a criterio da Concellaría de Relacións coa Comunidade Educativa a consideración das excepcionais circunstancias que concorran para a súa xustificación ou non. A xustificación das faltas de asistencia a clase do alumnado realizarase ante o profesor/a por parte dos pais, nais, titores, representantes legais, ou de ser o caso, polo propio alumno, no impreso normalizado facilitado pola escola. As xustificacións serán custodiadas polo profesor/a ata o remate do curso, acompañando segundo proceda:  Xustificante médico, no caso de enfermidade propia ou grave dun familiar de primeiro ou segundo grao.  Documento acreditativo, no caso de deberes inescusables, presentación a exames ou morte de familiares de primeiro ou segundo grao.  Calquera outro documento acreditativo da circunstancia que xustifiquen a ausencia. As faltas de asistencia sen xustificar serán consideradas como condutas leves contrarias á convivencia. De reiterarse esa conduta leve contraria á convivencia, pasará a considerarse como conduta gravemente prexudicial, e nese caso, tomaranse as medidas axeitadas a ese tipo de comportamentos. Seis faltas sen xustificar ao longo do curso suporán a baixa na Escola e a perda do dereito de reserva de praza. - O deterioro leve, por neglixencia, das dependencias do centro no que se ubica a Escola, dos seus materiais ou de obxectos e pertenzas doutros membros da comunidade educativa. - Non manter a orde necesaria dentro do centro no que se ubica a escola. - Entrar sen permiso en espazos non autorizados e/ou utilizalos para fins inapropiados. - As faltas de disciplina, atención en clase e outras similares que o profesor considere como leves. - As faltas de respecto aos compañeiros/as, profesores ou persoal non docente que, sen seren graves, demanden unha corrección.2. GRAVEMENTE PREXUDICIAIS PARA A CONVIVENCIA - A comisión de tres faltas leves contrarias á convivencia nun mesmo curso académico. - Os actos de indisciplina, inxurias ou ofensas graves contra as persoas que constitúen a comunidade educativa. - A agresión física ou moral contra calquera persoa da comunidade educativa, ou a discriminación grave. - A substracción de bens do centro ou de calquera persoa da comunidade educativa. - A falsificación ou substracción de documentos académicos. - Os danos graves causados polo uso indebido ou intencionado nos locais, mobiliario, material e documentos do centro no que se ubica a Escola, ou nos bens pertencentes a outros membros da comunidade educativa. - Os actos inxustificados que perturben gravemente o normal desenvolvemento das actividades da Escola. - Calquera outro acto de indisciplina, desobediencia ou contrario ás normas establecidas nesta Ordenanza que poida producirse durante os desprazamentos fóra do centro no que se ubica a Escola. - O desinterese manifesto no rendemento escolar. - O incumprimento das sancións impostas. - Os actos de indisciplina, inxuria ou ofensas gravemente prexudiciais para a convivencia contra os membros da comunidade educativa. - As faltas tipificadas como gravemente prexudiciais para a convivencia, se concorren as circunstancias de colectividade e/ou publicidade intencionada. - A incitación sistemática a actuacións gravemente prexudiciais para a saúde e a integridade persoal dos demais membros da comunidade educativa. - A distribución, venda, compra ou consumo de drogas no recinto do centro no que se ubica a Escola. - As agresións físicas ou psíquicas, as inxurias e as ofensas graves, as ameazas e as coaccións contra os demais membros da comunidade educativa. - Os actos de discriminación grave contra membros da comunidade educativa por razón de nacemento, raza, sexo, orientación sexual, capacidade económica, nivel social, conviccións políticas, morais ou relixiosas, discapacidades físicas, sensoriais ou psíquicas, ou calquera outra condición ou circunstancia persoal ou social. - Os actos individuais ou colectivos de desafío á autoridade do profesorado e ao persoal de administración e servizos que constitúan unha indisciplina grave. - A gravación, a manipulación e a difusión por calquera medio de imaxes ou informacións que atenten contra o dereito á honra, a dignidade da persoa, á intimidade persoal e familiar e á propia imaxe dos demais membros da comunidade educativa. - As actuacións que constitúan acoso escolar consonte o establecido no artigo 28 da Lei 4/2011. - A suplantación de personalidade en actos da vida docente e a falsificación, alteración ou substracción de documentos académicos. - Os danos graves causados de forma intencionada ou por neglixencia grave ás instalacións e aos materiais dos centros docentes, incluidos os equipos informáticos e o software, ou aos bens doutros membros da comunidade educativa e de terceiros, así como a súa substracción. - Os actos inxustificados que perturben gravemente o normal desenvolvemento das actividades da Escola, incluidas as de carácter complementario. - As actuacións gravemente prexudiciais para a saúde e a integridade persoal dos membros da comunidade educativa ou a incitación a elas. - Portar calquera obxecto, substancia ou produto gravemente perigoso para a saúde ou a integridade persoal de calquera membro da comunidade educativa. En todo caso, reputarase indisciplina grave a resistencia ou a negativa a entregar os obxectos a que se refire o punto terceiro do artigo 11 da Lei 4/2011 cando é requerido para iso polo profesorado. - A reiteración, nun mesmo curso escolar, de condutas leves contrarias á convivencia. - O incumprimento de sancións impostas. - Aquelas que se cualifiquen como tales na lexislación vixente. Artigo 41.- Correccións ás condutas contrarias ás normas da Escola segundo a súa cualificación: 1. Por faltas leves contrarias á convivencia: - Amoestación privada. - Advertencia por escrito, que lle será comunicada ás nais ou pais, titores, representantes legais ou ao alumno, de ser o caso, pola dirección do centro, no casos dos alumnos/as menores de idade. - Realización de tarefas, se procede, que cooperen á reparación, en horario non lectivo, do deterioro producido. - Realización de tarefas que contribúen á mellora e desenvolvemento das actividades da Escola. - Expulsión de clase do alumno/a, que deberá presentarse perante o equipo directivo.2. Por faltas gravemente prexudiciais para a convivencia: - Apercibimento por escrito da expulsión temporal da Escola ou de determinadas clases, que constará no expediente individual do alumno/a no caso de continuas faltas inxustificadas de asistencia. Nel incluirase un informe especificado polo miúdo do profesor/a da materia e do director/a da Escola. - Realización de tarefas que contribúan a reparacións dos danos materiais causados, se procede, ou á mellora e desenvolvemento das actividades da Escola. Estas tarefas deberán realizarse en horario non lectivo. - Cando hai manifesta intención, o causante estará ademais obrigado á restauración íntegra dos bens que deteriorase, e deberá asumir subsidiariamente os custos das consecuencias que se deriven. - Cambio de grupo ou de clase do alumno/a. - Suspensión do dereito de asistencia a determinadas materias por un período superior a 4 días e inferior a dúas semanas. Durante o tempo que dure a suspensión, o alumno/a deberá realizar os traballos que se determinen para evitar a interrupción no proceso formativo. - Suspensión do dereito de asistencia á Escola durante un período superior a 3 días lectivos e inferior a 1 mes. Durante o tempo que dure a suspensión, o alumno/a deberá realizar os traballos que se determinen para evitar a interrupción no proceso formativo. - Perda do dereito á avaliación na materia correspondente. Aqueles alumnos/as que perdan o dereito á avaliación nalgunha materia, perderán así mesmo o dereito á reserva de praza para o curso seguinte, debendo superar o correspondente proceso de admisión se quixeran continuar os seus estudos na Escola. - Privación definitiva da participación nalgunhas actividades complementarias. - Expulsión definitiva da Escola. Artigo 42.- Competencias para decidir as correccións das condutas contrarias ás normas da Escola: - As faltas leves contrarias á convivencia serán corrixidas polo profesor/a correspondente ou xefe/a de estudos. - As faltas gravemente prexudiciais para a convivencia serán informadas polo director/a e sancionadas pola Alcaldía-Presidencia ou órgano no que delegue, analizado o informe da persoa mediadora e o director/a. Na resolución de conflitos, a intervención deberá establecerse desde tres vías:  De carácter preventivo como forma de adquisición de competencias.  De carácter mediador, como forma de intervención durante os conflitos.  De carácter recuperador, como forma de restablecer a normalidade nas persoas afectadas por procesos conflituais. A mediación pode ser unha ferramenta eficaz para superar conflitos porque é un proceso de resolución pacífica de conflitos no que unha terceira persoa neutral (mediador/a) axuda ás partes en conflito a atopar unha solución que satisfaga a ámbalas partes. Non todos os conflitos son mediables: non pode mediarse un conflito se unha das partes está sufrindo violencia por parte da outra. Estes conflitos requiren outras intervencións. No caso de que un conflito desta índole chegase á persoa mediadora, deberá derivarse aos órganos competentes. A mediación non substitúe ao conxunto de normas recollidas neste documento pero si é un método constructivo para resolver conflitos. A posibilidade de recorrer á mediación na resolución pacífica de conflitos, formúlase coma un procedemento que se agrega ao tratamento dalgúns conflitos:  Como unha medida previa naqueles conflitos para os que as normas de convivencia, por algúns dos aspectos das mesmas, prevén algún tipo de sanción.  Como unha medida para a resolución naqueles conflitos nos que non se dea unha transgresión a ningunha norma de convivencia, pero ofrécese a mediación como unha posibilidade de abordalos de forma pacífica e dialogada.  Como unha medida posterior, reparadora, en casos de disfuncións á convivencia que se abordan segundo o previsto na normativa, pero nos que máis aló das medidas que a Escola adopte, ofrécese como unha oportunidade de reconstrucción, de reconciliación e de resolución. Por este motivo, para as faltas graves que afecten á convivencia na Escola pode recorrerse á intervención dun mediador ou mediadora que intervén como unha persoa terceira que busca unha saída a un problema que se da na Escola con respecto ao marco de convivencia fixado. O que se busca, ao final, son opcións, alternativas e compromisos para que a situación entre en vías de solución. É preciso pois que se nomee a un mediador/a nos casos nos que se dean condutas prexudiciais para a convivencia na Escola, que coñeza a situación conflitual e aporte, coas partes, medidas correctoras e medidas alternativas que promovan un cambio de actitude con respecto á forma de actuar das persoas como membros dunha comunidade. O informe explicitará a conduta, as circunstancias paliativas e acentuantes, a comparecencia de todas aquelas persoas da comunidade educativa que poidan aportar información sobre o conflito ou que teñan relación co que se produce nel e todo aquilo que dea consistencia ás medidas correctoras que se propoñan. A persoa mediadora será unha terceira persoa que non sexa docente do alumno implicado / da alumna implicada elexida por sorteo de entre o resto dos docentes da EMMA. En todos os casos, o Concello, visto o informe da dirección da Escola é o que ten a competencia para impoñer as medidas correctoras establecidas no marco lexislativo ou nesta Ordenanza. Informará con posterioridade á Comisión Escolar das decisións tomadas. A dirección da Escola, en calquera momento do procedemento, poderá cambiar temporalmente de grupo, suspender o dereito de asistencia a determinadas materias ou suspender o dereito de asistencia á Escola, por un período que non será superior a tres días, por decisión propia ou a persoa mediador/a ou instrutor/a a aquel alumnado que a gravidade da súa conduta, puidese ter repercusións na convivencia escolar, cando suceda isto, informará á Comisión Escolar das decisións tomadas. As medidas correctoras non contempladas e a instrucción dos informes guiaranse polo disposto na Lei 4/2011 e no Decreto 8/2015. Artigo 43.- Procedemento sancionador -Este procedemento será de aplicación para as faltas gravemente prexudiciais para a convivencia e ten un carácter totalmente público. - A Comisión Escolar identificada a dita conducta, procederá a dar traslado á Alcaldía ou órgano que teña delegada a competencia sancionadora na materia, procedéndose á instrución e resolución do expediente sancionador, de acordo co establecido na lexislación básica de procedemento administrativo. - A resolución do procedemento deberá producirse no prazo de un mes desde a data de inicio do mesmo, e contra a resolución da Alcaldía-Presidencia ou órgano no que delegue poderá interporse recurso ordinario. - O órgano sancionador terá en conta as circunstancias persoais, familiares ou sociais do alumno/a ao tomar a decisión. Preténdese con isto graduar a aplicación das sancións que procedan. Artigo 44.- Dereitos dos pais/nais ou representantes legais do alumnado.1. A participar na vida da Escola consonte á lexislación vixente.2. A recibir información e orientación sobre o rendemento académico ou sobre as ausencias inxustificadas dos seus fillos/as ou titorados/as.3. A ser informados das posibles anomalías de conduta que requiran unha acción conxunta.4. A ser informadas/os oportunamente dos prazos de matriculación.5. A dirixírense ao profesorado correspondente, no horario establecido para iso e previa citación, para formular calquera observación ou queixa sobre a actividade escolar dos seus fillos/as. No caso de non seren debidamente atendidos, farano perante o director/a da Escola.6. A presentaren as propostas perante a súa representación na Comisión Escolar.7. No caso dos alumnos/as menores, os pais, nais, titores ou representantes legais deberán traer e recoller aos seus fillos/as coa maior puntualidade, pois a Escola non se fai responsable do alumnado fóra do seu horario lectivo. Artigo 45. Deberes dos pais/nais, titores ou representantes legais do alumnado.1. Teñen a obriga de trataren con respecto e consideración ao profesorado, persoal non docente e alumnos/as.2. Deben acudir a cantas citacións se lles cursen pola Dirección da Escola, profesorado e Comisión Escolar.3. Non deberán interferir no labor dos profesores/as, respectando as normas relativas, tanto ao acceso ás instalacións coma ao mantenemento da orde dentro do centro no que se ubica a Escola.4. Deben respectar o Proxecto Educativo e as normas que rexen a Escola.5. Deberán asumir as responsabilidades que comporten os cargos representativos para os que foron elixidos. Artigo 46.- A Escola dispón do mobiliario e material axeitados ás ensinanzas que se imparten. Artigo 47.- O alumnado deberá en todo momento, facer bo uso tanto das instalacións, como do mobiliario e material da Escola. A neglixencia no uso, o deterioro mal intencionado do mesmo poderá derivar nas responsabilidades correspondentes. A EMMA ten como obxectivo xeral a formación práctica en música. Para o seu cumprimento, o servizo de préstamo ten como finalidade incentivar a aprendizaxe nun instrumento favorecendo o acceso aos medios físicos para levalo a cabo, aplicando o principio de igualdade de oportunidades coa aplicación do establecemento de características, condicións e criterios para ser persoa beneficiaria do préstamo. O Concello de Arteixo habilitará partida orzamentaria para a adquisición de instrumentos. Aos efectos de unha mellor adaptación da organización do banco á demanda do alumnado, a Comisión de Valoración elevará proposta das características dos instrumentos a incorporar para o préstamo determinando a concreción do número de instrumentos e, polo tanto, do número de beneficiarios Existen dúas modalidades de disposición dos instrumentos: 1. Instrumentos de aula. Son os que utiliza o profesorado durante as clases e aqueles que se prestan ao alumnado para estudar no centro, sen que poidan sacarse fóra do mesmo.2. Instrumentos de préstamo. Os instrumentos aquí regulados cédense ao alumnado durante un curso completo para o seu uso exclusivo. Artigo 48.- Características do préstamo 1. O alumnado que desexe acceder a un instrumento en préstamo deberá facelo constar cubrindo un impreso de solicitude ao inicio do curso (modelo normalizado) nas datas aprobadas para tal fin.2. O acceso ao préstamo de instrumento virá determinado pola puntuación obtida de acord co establecido na presente ordenanza 3. O préstamo concederase por un curso académico debendo formalizar nova solicitude cada curso no que se desexe acceder ao préstamo.4. Ao rematar cada curso, a persoa beneficiaria do préstamo devolverá o instrumento nos 3 días seguintes ao remate do período lectivo. No caso de solicitar en cursos sucesivos e resultar beneficiario, o instrumento físico que utilizará en préstamo será o mesmo que o usado por primeira vez (agás causas xustificadas). 5. O préstamo efectuarase previa formalización do correspondente documento de préstamo (contrato), que deberá ser asinado pola persoas usuaria ou por pai/nai/titor/titora no caso de alumnado menor de idade. Neste documento especificaranse as condicións do préstamo.6. Previo á sinatura do contrato indicado, deberase formalizar seguro para o instrumento que se terá en condición de préstamo. Ademais dos danos, o seguro deberá cubrir roubo ou perda. Artigo 49.- Acceso ao servizo de préstamo Poderán acceder ao servizo de préstamo de instrumentos musicais da EMMA o alumnado matriculado empadroado no Concello de Arteixo cando a unidade familiar non dispoña do mesmo instrumento que o solicitado e que reúna os requisitos e condicións definidas ao efecto. Artigo 50.- Condicións do préstamo O acceso ao préstamo dalgún instrumento da EMMA do Concello de Arteixo, implica a aceptación das seguintes condicións: 1. Os instrumentos son propiedade do Concello de Arteixo, polo que estes deberán ser devoltos no prazo de 3 días desde que concurra calquera das seguintes circunstancias:  Remate do curso  Baixa na EMMA (deixar de ser alumnado da Escola) 2. Serán causa de retirada do instrumento as seguintes:  Expulsión da Escola por apertura de expediente disciplinario por faltas de asistencia reiteradas e non xustificadas ou conductas disruptivas  Uso indebido ou deterioro manifesto do instrumento prestado. Nestes casos, a persoa docente notificará a situación á dirección da Escola que a elevará á Comisión de Valoración que será o órgano que tome a decisión, debendo procederse á notificación da mesma.3. O instrumento deberá ser devolto nas mesmas condicións en que lle foi prestado e sempre en bo estado de conservación, de forma que poida ser utilizado por outro alumnado 4. Serán por conta do alumnado os gastos que deriven do uso e a adquisición de pequeno material como cordas, canas, etc.5. Os instrumentos de vento prestaranse sen boquilla, sendo obriga do alumno/a mercala.6. As persoas usuarias faranse cargo do importe das posibles reparacións que eventualmente se tiveran que realizar para manter o instrumento en bo estado de conservación. A tal efecto, as labouras de mantemento e reparacións derivadas serán a cargo da persoa beneficiaria do préstamo.7. O control de uso será asumido polas persoas que sexan titoras e informarán puntualmente á dirección da Escola dos posibles desperfectos sufridos polos mesmos, tanto dos de aula como dos de préstamo. No caso de detectarse unha mala conservación do instrumento, a dirección elevará información á Comisión de Valoración que celebrará reunión para a toma de decisións e a aplicación das medidas correspondentes estando obrigado o alumnado ou os proxenitores/titores a sufragar os gastos da reparación.8. No caso de perda ou roubo do instrumento, a persoa depositaria do instrumento (ou familia/titores no caso de menores de idade) asume a obriga de realizar as tramitacións correspondentes coa aseguradora coa que contrate o obrigatorio seguro para a reposición do instrumento á EMMA. Artigo 51.- Criterios de baremación Establécense criterios obxectivos para asignación de puntuacións. Aos efectos de acreditación, deberase aportar a documentación necesaria ou incorporarse ao expediente de solicitude os informes obrigatorios para a súa valoración. A puntuación deste apartado ven determinado pola renda per cápita da unidade familiar que se determina según a idade do beneficiario do préstamo. O criterio básico para o cómputo é o que corresponda co IPREM (Indicador Público de Renda de Efectos Múltiples) anual establecido para 12 pagas. A puntuación que se adxudicará é a seguinte: Establécese puntuación derivada dos anos de práctica instrumental con aproveitamento que se esté recibindo no instrumento para o que se solicita o préstamo (pode non corresponder co curso no que esté matriculado nesa disciplina). A puntuación será a seguinte: No caso de que a persoa beneficiaria do préstamo estea repetindo curso en “práctica instrumental” no instrumento para o que solicita, obterá puntuación según ano de formación e non según curso no que esté matriculado. A puntuación deste criterio supón a valoración da participación en actividades de conxunto ofertadas dentro da programación da EMMA ou a través de entidades asociativas do ámbito musical nas que esté funcionando ofertadas Esta puntuación pode ser sumatoria podendo obterse un máximo de 4 puntos. Tendo en conta o indicado nos apartados anteriores, o acceso ao sistema de préstamos de instrumentos virá determinado do seguinte xeito: 1. Según puntuación obtida de maior a menor 2. En caso de empate na puntuación aplicarase o criterio de renda familiar tendo preferencia a menor renda per cápita 3. O límite no acceso de beneficiarios ao sistema de préstamo virá determinado polo límite presupostario que anualmente se estableza para a adquisición de instrumentos e os existentes procedentes de compras de anos anteriores. Artigo 52.- Documentación a aportar Para a formalización de solicitude de acceso ao préstamo de instrumento, deberán aportar a seguinte documentación obrigatoria: 1. Modelo normalizado de solicitude 2. Fotocopia do DNI ou outro documento acreditativo da identidade da persoa para a que se solicita o préstamo, dos proxenitores ou dos representantes legais segundo proceda.3. Fotocopia do libro de familia ou documentación que o substitua.4. Impreso de autorización para a obtención dos datos tributarios do ano fiscal que corresponda das persoas que integran a unidade familiar con idade laboral. As persoas non obrigadas a declarar presentarán tamén a dita autorización. En todo caso, é obriga e responsabilidade das familias estar ao corrente nos seus datos fiscais coa AEAT. Para maior clarificación, considérase que forman parte da unidade familiar as seguintes persoas:  Os cónxuxes ou titores legais ou parellas de feito.  As fillas e os fillos menores que convivan no mesmo domicilio.  As fillas e os fillos maiores de idade incapacitados xudicialmente, suxeitos á patria potestade prorrogada ou rehabilitada.  As fillas e os fillos maiores de idade cun grao de discapacidade superior ao 33%. Para o cálculo da renda per cápita ou no caso de ser necesaria unha interpretación da situación derivada de casuísticas diferenciais, estarase ao disposto na Lei 3/2011, de 30 de xuño, de apoio á familia e á convivencia de Galicia como concreción das persoas integrantes da unidade convivencial. Segundo o establecido nos artigos 38 e 42 da Lei 11/2007, do 27 de xullo, galega para a prevención e o tratamento integral de violencia de xénero, para os efectos do cálculo da renda per cápita nos casos de violencia de xénero no ámbito familiar quedarán excluídos do cómputo das rendas os ingresos do agresor, considerándose a familia como monoparental. Artigo 53.- Préstamos puntuais de instrumentos. Puntualmente pódese proceder ao préstamo dun instrumento previa solicitude do alumno/a ao director que o elevará perante a comisión de valoración que analizará e decidirá se este préstamo é factible e procede, así como a súa duración e as condicións. Artigo 54.- Para empregar o equipamento informático, o profesorado interesado realizará unha solicitude perante o equipo directivo, segundo o modelo normalizado, cunha semana de antelación. Artigo 55.- Os equipos permanecerán sempre no centro onde se ubica a Escola de Música. Artigo 56- O equipamento informático está destinado exclusivamente a uso docente e educativo. Poderá empregalo todo o profesorado que exerza a docencia na Escola. As chaves do armario cargador no que está gardado o equipamento informático estarán baixo a custodia da persoa designada ao efecto pola Concellaría de Relacións coa Comunidade Educativa serán recollidas e devoltas polo profesorado, que en ningún caso encargará esta tarefa ao alumnado. Do mesmo xeito, os conserxes non entregarán as chaves ao alumnado. Artigo 57.- En ningún caso o alumnado poderá quedar solo na aula mentras utiliza o equipamento informático. O profesorado responsable deberá acompañar en todo momento ao alumnaado, ata que os portátiles se garden no seu lugar correspondente do armario, unha vez rematada a sesión. Artigo 58.- A conexión a internet realizarase automaticamente a través da wifi instalada no centro. No caso de que a wifi non funcione, deberá comunicarse inmediatamente en conserxería. Artigo 59.- Cada ordenador portátil ten cadansúa etiqueta co número que lle corresponde. No interior do carro hai unha etiqueta identificativa de cada equipo. Artigo 60.- O alumno que use o portátil será responsable do seu uso debendo telo sempre vixiado durante o horario lectivo. Artigo 61.- Para acceder ao carro e recoller o seu portátil, o alumnado deberá agardar a orde do profesor ou profesora que determine o uso do mesmo. Artigo 62.- Antes de coller o portátil o alumnado deixará as súas mesas libres para evitar ter que colocalo en situacións de equilibrio precario. Artigo 63.- Non se pode suxeitar o portátil pola pantalla. Debe collerse pola asa ou pola base. Artigo 64.- Non se colocarán obxectos de ningunha clase sobre o portátil nin cando estea aberta nin cando estea pechada a tapa. Artigo 65.- Ao inicio da sesión o alumnado retirará o portátil do carro pola orde indicada polo profesor para facilitar a identificación do equipo que lle corresponde. En ningún caso acudirá ao carro en grupos. Artigo 66.- Ao finalizar a sesión o alumnado devolverá o portátil ao lugar correspondente no carro, asegurándose de que queda conectado ao cargador. Irá na mesma orde que se utilizou para retiralo, evitando aglomeracións. Artigo 67.- O profesorado deberá coordinarse entre si para as tarefas de retirada e recollida dos equipos, por exemplo, se se van utilizar en sesións consecutivas. Artigo 68.- O profesor ou profesora estará pendente da retirada e recollida dos equipos para evitar posibles danos nas conexións ou nos portátiles. Artigo 69.- O alumnado será responsable do correcto mantemento do escritorio, carpetas e arquivos da súa conta e de apagar correctamente o portátil ao finalizar a clase. Artigo 70.- O profesor ou profesora, ao final da clase, controlará que o carro de carga estea aceso coa fin de acreditar que os portátiles quedan perfectamente conectados e cargando. Artigo 71.- No caso de existiren incidencias no funcionamento dos portátiles, deberá comunicarse coa maior brevidade posible ao director/a da Escola, cumprimentando o formulario habilitado ao efecto. Artigo 72.- Cando o portátil estea avariado, o alumno ou alumna deberá seguir a clase con outro compañeiro/a ata que se solucione o problema e se lle devolva o equipo arranxado. Artigo 73.- Cando se detecte que a avaría do portátil ten a súa orixe nun uso indebido do mesmo, o portátil non se lle devolverá ao alumno ou alumna correspondente. Nese caso arbitraranse as medidas correctoras correspondentes. Artigo 74.- O persoal da escola, alumnado e os seu pais, titores ou representantes legais, deberán asumir dende un principio as normas establecidas para o seu uso e que o incumprimento das mesmas pode ser obxecto dunha sanción. Artigo 75.- Terán a consideración de conductas gravemente prexudiciais para a convivencia, en función das circunstancias nas que se producen os feitos e das súas consecuencias, as seguintes: 1. Desobedecer reiteradamente as indicacións xerais de uso do equipamento 2. Os danos graves causados de forma intencionada ou por neglixencia grave aos equipos, materiais, datos ou programas.3. Os intentos de ver, copiar, modificar ou interferir os ficheiros doutros usuarios.4. Modificar a configuración do sistema operativo e violar as restriccións que teña o portátil.5. A suplantación da identidade doutra persoa.6. Revelar información persoal.7. Trasladar o portátil fóra da aula sen que sexa por indicación do profesor/a ou fóra do centro.8. Utilizar o sistema/rede con propósitos ilegais. Artigo 76.- As sancións que se poderán contemplar, en función da gravidade da falta ou incumprimento da normativa, serán entre outras, as que a continuación se sinalan: 1. A retirada temporal ou definitiva dos privilexios de utilización ou uso do equipamento.2. Unha sanción económica que se determinará en cada caso tendo en conta a natureza e gravidade do estrago causado.3. O vandalismo implicará a cancelación dos privilexios de uso do portátil e a obriga de reposición dos custos orixinados pola reparación do hardware, software ou sistema.4. Calquera outra contemplada na presente Ordenanza. Artigo 77.- Administración: O horario de atención ao público exporase no taboleiro de anuncios ao comezo de cada curso. Artigo 78.- Dirección: O Equipo directivo terá uns días e horas de visita que se exporán ao principo de curso no taboleiro de anuncios. Artigo 79.- Profesorado: Cada profesor/a terá o seu horario de Titoría á disposición dos alumnos/as e doutro profesorado. Artigo 80.- As solicitudes de ingreso presentaranse no Rexistro de Entrada Municipal Artigo 81.- A presentación da solicitude non supón, en ningún caso, a admisión automática. Artigo 82.- Poderá solicitar o ingreso o alumnado maior de catro anos ou que os cumpran no ano natural do incio do curso, empadroado no Concello de Arteixo, e no caso de quedaren prazas libres, poderán acceder os de fóra do municipio. Terán a consideración de alumnado de novo acceso para os efectos de preinscrición e adxudicación de prazas, ademais dos solicitantes de 1º curso e Música e Movemento, o alumnado de acceso por titulación ou certificación académica e o alumnado oficial de anteriores cursos con renuncia ou anulación voluntaria da matrícula. As probas de clasificación, segundo o resultado obtido, permitirán a incorporación a calquera curso e nivel daquelas persoas que dispoñan de coñecementos previos de música. As titulacións ou certificados acreditativos de teren coñecementos de música darán acceso aos cursos estabelecidos no capítulo 1. Terá preferencia na admisión o alumnado en listaxe de espera a partir do curso 2011-2012 que formalice a pertinente preinscrición. Artigo 83.- As persoas solicitantes admitidas sono a título persoal e intransferible. Non será admitido na EMMA o alumnado no que concorra algunha das seguintes circunstancias: - Os expulsados mediante expediente disciplinario. - Os que xa teñan realizado estudos musicais equivalentes ou superiores na mesma especialidade. - Os que esgotaran as convocatorias ou superen os 6 anos de permanencia na formación dun instrumento. - Os profesionais da música. - Os que non se atopen ao corrente coas súas obrigas tributarias. Artigo 84.- O importe da matrícula será o que para cada curso teña previsto o Concello a través da correspondente Ordenanza. O Concello encargarase de publicitar coa debida antelación os prazos de solicitudes e matrículas, sendo expostos así mesmo nos taboleiros de anuncios da Escola. Non se admitirán matrículas fóra dos prazos preestablecidos. Artigo 85.- Os alumnos/as que continúen estudos na Escola efectuarán a matrícula durante o período de tempo establecido. Os alumnos/as que superen as probas de admisión, se fose o caso, matricularanse posteriormente. Serán aceptadas as renovacións de matrícula de aqueles alumnos/as que: - Estivesen durante todo o curso anterior. - Non teñan recibos pendentes. - Non esgotaran as convocatorias. Artigo 86.- Os alumnos/as que non renoven a matrícula no prazo establecido, considerarase que causan baixa con perda de todos os dereitos. Dito prazo exporase coa debida antelación no taboleiro de anuncios da Escola. Artigo 87.- Unha vez adxudicadas as prazas aos alumnos/as da Escola que, cumprindo os requisitos establecidos en puntos anteriores, continúen os seus estudos, farase pública a oferta de prazas vacantes. A Escola temporalizará e organizará a selección dos aspirantes en relación co seu Proxecto Educativo e coas súas posibilidades de organización. A Comisión Escolar da Escola será informado cada curso dos criterios ou contidos das probas de admisión que sexa necesario establecer para cubrir as prazas vacantes. Convocarase un período de matrícula extraordinaria do 15 ao 30 de setembro para aqueles casos que, por razóns de movementos nas listaxes ou novas prazas vacantes, non puideron formalizala nos períodos ordinarios. Rematado o proceso de matrícula, no caso de que quedaran prazas vacantes, a EMMA poderá cubrir as mesmas de acordo coas listaxes de espera, en caso de habelas, ou atendendo ás peticións do alumnado que non realizara o proceso previo de matriculación, de acordo coas instrucións que se establezan para o efecto. Non poderá facerse pública ningunha oferta de prazas vacantes mentres existan listaxes de espera, sendo os solicitantes de fóra do municipio os últimos en matriculárense. A non incorporación, sen xustificación debidamente razoada perante a Dirección nos quince días seguintes ao inicio do curso académico, ou as baixas posteriores implicarán a perda de condición de alumnado oficial e a Escola disporá destas prazas para seren cubertas por outros aspirantes ata o mes de decembro. Artigo 88- As solicitudes para cambio de horario ou grupo, reflectiranse no impreso axeitado que será facilitado pola Oficina da Escola, dándoselle traslado do mesmo á Xefatura de Estudos. Estes cambios concederanse, dependendo das prazas, grupos e horarios vacantes, e sempre que se solicite correctamente e dentro das dúas primeiras semanas do curso. Artigo 89.- Se o número de solicitudes superara ao de matrículas ofrecido pola Escola de Música, estas serán outorgadas mediante sorteo. Artigo 90.- Os pagamentos rexeranse conforme á correspondente Ordenanza. Artigo 91.- A Escola Municipal de Música de Arteixo seguirá o calendario escolar que para cada curso determine a Administración educativa no Concello de Arteixo. O horario xeral do Centro estará reflectido na programación xeral anual, podendo a Escola ofertar actividades con carácter voluntario fóra do calendario previsto, previa comunicación á Comisión Escolar. Capítulo 6: Certificados Artigo 92.- O Concello de Arteixo poderá expedir credenciais dos estudos cursados polos alumnos/as da Escola, sen que, en ningún caso, o seu texto ou formato poida inducir a confusión cos certificados e títulos con validez académica oficial. Artigo 93.- A avaliación será continua e realizada polo profesorado de cada materia ao longo do curso. A avaliación do aproveitamento dos alumnos/as que deban pasar dun ciclo ao seguinte será efectuada polo profesorado mediante as probas correspondentes. Artigo 94.- Requisitos - Estar empadroado no Concello - Ser alumno/a da escola - Solicitalo no prazo estipulado ao efecto - Ter todas as materias superadas no momento da convocatoria Artigo 95.- Para a selección do alumnado participante no CPC convocarase a comisión de valoración que avaliará os expedientes dos solicitantes e seleccionará os 5 mellores, que se corresponderán co alumnado que teña acceso ao CPC. Artigo 96.- A Escola depende da Concellaría de Relacións coa Comunidade Educativa e, por tanto, está suxeita á normativa municipal para os servizos de xestión directa, así coma á estrutura orgánica, aos criterios e procedementos xerais de organización, programación, dirección e coordinación de dito Servizo e da Área municipal correspondente. Artigo 97.- A Escola manterase economicamente, para todos os efectos, con cargo aos sucesivos presupostos anuais do Concello e de acordo coas normas de execución dos mesmos, sen prexuízo de calquera outra posible achega, directa ou indirecta, que puidese recibir, mediante os procedementos que sexan de aplicación en cada caso. Artigo 98.- O diálogo e as actitudes abertas han presidir a comunicación entre as persoas e estamentos do Centro, á hora de encauzar suxestións e reclamacións. Artigo 99.- Cando os pais/nais desexen presentar suxestións e reclamacións poderán acudir aos titores/as que lles facilitarán toda a información pertinente, sen prexuízo da posibilidade de dirixirse directamente á Dirección da Escola. Artigo 100.- A comunidade educativa, ademais de contar coa receptividade da Dirección para cantas suxestións e reclamacións queira formular, poderá facer uso das vías previstas na Lei de procedemento administrativo. Artigo 101- Todo alumno/a poderá formular suxestións e reclamacións en relación con calquera aspecto de funcionamento da Escola, por mediación da Titoría, ou ben dirixíndose directamente á Dirección. Artigo 102.- As reclamacións deberán presentarse no Rexistro xeral do Concello. Artigo 103.- No proceso de revisión das cualificacións o profesorado en cuestión contrastarán as actuacións seguidas no proceso de avaliación, con especial referencia a: 1. Adecuación dos obxectivos, contidos e criterios de avaliación, recollidos na correspondente programación didáctica.2. Adecuación dos procedementos e instrumentos de avaliación aplicados.3. Correcta aplicación dos criterios de cualificación e avaliación establecidos na programación didáctica. Artigo 104.- No primeiro día lectivo seguinte a aquel no que remate o período de solicitude de revisión procederase á revisión e elaborarase un informe coa descrición dos feitos e a decisión adoptada de modificación ou ratificación de cualificación final obxecto de revisión. Artigo 105.- O Director/a trasladará a decisión do titor/a ao alumno/a ou a seus pais/nais ou representantes legais, se é menor de idade. Artigo 106.- Todos os exercicios e probas, xunto coa documentación académica que ofreza elementos informativos sobre o proceso de aprendizaxe e rendemento académico do alumnado, serán conservados até tres meses despois de adoptadas as decisións e formuladas as correspondentes cualificacións finais. A partir da entrada en vigor desta Ordenanza, queda derrogada a normativa anterior referente á organización e funcionamento da Escola Municipal de Música de Arteixo. Arteixo, a 9 de xaneiro de 2017 Asdo.: Celina Varela Suárez Concelleira de Relacións coa Comunidade Educativa